તમે ‘પાલિતાણાકર’ ઉપનામ કેમ રાખ્યું એ પ્રશ્નનો ઉત્તર આપતાં ચીમનભાઈ પાલિતાણાકર કહે છે, ‘મહેસાણાની યશોવિજયજી પાઠશાળામાં મારો અભ્યાસ પૂર્ણ થયો એટલે મને મહારાષ્ટ્રના કરાડ શહેરમાં સૌપ્રથમ ધાર્મિક શિક્ષક તરીકે નોકરી મળી. ત્યારે મારી ઉંમર માત્ર ૧૬ વર્ષની હતી. કરાડમાં હું જૈન બાળકોને ધાર્મિક અભ્યાસ કરાવતો અને ફુરસદના સમયે ત્યાંના જૈન અગ્રણી વિનોદ ગુજ્જરની દુકાને બેસતો. વિનોદ ગુજ્જર કરાડના સેવાપરાયણ કાર્યકર હતા. તેમની પાસે અવારનવાર નેતાઓ, અધિકારીઓ વગેરે આવતા. એક વખત હું તેમની દુકાને બેઠો હતો ત્યારે મહારાષ્ટ્રના કૉન્ગ્રેસના અગ્રણી યશવંતરાવ ચવાણ આવ્યા. વિનોદભાઈને તેમની સાથે ખૂબ સારો સંબંધ. ચવાણસાહેબે વિનોદભાઈ સાથે ઘણી-ઘણી વાતો કરી અને પછી મારી સામે જોઈને પૂછ્યું કે આ છોકરો કોણ છે અને ક્યાંનો છે? વિનોદભાઈએ કહ્યું કે તે અમારા ગુરુજી છે, અમારાં બાળકોને જૈન ધર્મનું શિક્ષણ આપે છે અને પાલિતાણા ગામના વતની છે. ચવાણસાહેબે હસતાં-હસતાં મારી સાથે હાથ મિલાવતાં કહ્યું, આપકો મિલકે બહોત આનંદ હુઆ મિસ્ટર પાલિતાણાકર. ત્યારથી વિનોદભાઈ અને કરાડના લોકો મને પાલિતાણાકર નામથી જ સંબોધવા લાગ્યા. પછી આગળ જતાં જૈન ધર્મના લેખો લખતી વેળાએ મેં પણ ‘પાલિતાણાકર’ ઉપનામને જ પસંદગી આપી અને આમ હું ચીમનભાઈ પાલિતાણાકર તરીકે પ્રસિદ્ધ થયો.’